Matul is-sajf l-aġenti tal-propjetà rkupraw dak li tilfu fil-bidu tal-pandemija
Imtella' Awwissu 20, 2020 - Aġġornata 20 Ta' Awwissu, 2020 6:50pm B'rekord ta' konvenji ffirmati x-xahar li għadda, li kienu jammontaw għal 1,600, ix-xejra fil-bejgħ tal-propjetà donnha qed tinbidel. Dan ħareġ minn statistika miġbura mill-Assoċjazzjoni tal-Iżvilupatturi, l-MDA, li qalet li l-kwantità ta' proprjetà mibjugħa f'Lulju f'Malta u Għawdex kienet l-ogħla waħda fl-aħħar snin. Jidher li din iż-żieda sostanzjali fil-bejgħ tal-propjetà rriżultat bit-tnaqqis tat-taxxa tal-boll għall-1.5% mħabbra fil-mini budget tal-Gvern, ftit wara li feġġ il-Covid f'Malta. TVM tkellem ma' l-iktar żewġ kumpaniji tal-bejgħ tal-propjetà li stqarrew kif ix-xerrejja jafu iktar xi jridu jixtru u qed jieħdu l-opportunità biex ikabbru d-dar jew jixtru t-tieni propjetà f'Għawdex. B'valur ta' aktar minn €330 miljunf'konvenji ffirmati, ix-xahar ta' Lulju kien l-aqwa wieħed għall-iżviluppaturi, l-aġenti tal-propjetà u kull min għandu x'jaqsam ma' din l-industrija. Dan ix-xenarju li ilu ma jseħħ mill-2017. L-aġenti tal-proprjetà li tkellmu ma' Television Malta, qalulna li ż-żieda fil-bejgħ li kellhom f'Lulju, għada għaddejja anki f'Awwissu, kemm fil-bejgħ kif ukoll fil-persuni li qegħdin iduru biex jaraw il-proprjetà. Bħalissa hemm nies serji li qegħdin jixtru Is-Sur Peter Sullivan, li jmexxi aġenzija tal-proprjetà, qal li ż-żieda sostanzjali għenet lil aġenti tal-proprjetà jirkupraw mit-telf li għamlu f'Marzu u April, meta l-industrija tal-bejgħ kważi waqfet kompletament. Żied jgħid li l-miżura tal-Gvern tat-tnaqqis fuq it-taxxa tal-boll għal minn jixtri u jbigħ xprunat is-suq, fejn kull min hu verament interessat, qiegħed jaqbad u jixtri. "Dawn huma nies serji li qegħdin jixtru, m'hemmx dak in-nies li jgħidu u iva ħa naraw. Min irid ibigħ, ħa jirriskja COVID jew mhux COVID, juri d-dar, għax irid ibigħ, għax inkella jekk ma jurix id-dar mhux ħa jbigħha. Min irid jixtri l-istess, jekk irid jixtri qabel Marzu irid jara x'ħa jagħmel, għax konvenju jdum 6 xhur, il-bank loan idum, in-nutar irid jagħmel ir-riċerki, u Marzu malajr ikun magħna." In-nies qed ifittxu post ikbar – qed japprezzaw iktar id-dar Is-Sur Douglas Salt, li wkoll huwa sid ta' aġenzija tal-propjetà, kif ukoll imexxi s-sezzjoni tal-aġenti tal-proprjetà tal-Assoċjazzjoni tal-Iżviluppaturi l-MDA, qal li waqt li s-suq tal-kera għadu qiegħed isib saqajh minħabba n-nuqqas ta' persuni barranin f'Malta, l-imxija tal-COVID, flimkien mal-inċentivi tal-Gvern, inkoraġġew lil uħud biex jixtru residenza ikbar u anki t-tieni d-dar. "Trend ġdida ta' nies li wara li għamlu erba' xhur magħluqin id-dar ġewwa, qishom qed japprezzaw iktar id-dar tagħhom, u jippruvaw jagħmlu qabża għal postijiet bi ġnien, bi swimming pool, b'terrazzin, u Għawdex ra influss ta' talbiet għal villeġjatura f'Għawdex." L-MDA qed taħdem fuq proposti għas-suq tal-propjetà Il-President tal-MDA, Sandro Chetcuti, qal li waqt li ż-żieda hija riżultat tal-proposti li l-Assoċjazzjoni għamlet lill-Gvern biex jinżamm ir-ritmu ekonomiku, appella lill-Gvern biex jkompli jimplimenta l-miżuri neċessarji biex titħares is-saħħa, u fl-istess waqt tirkupra l-ekonomija. "Irridu nkunu attenti ħafna illi l-'leaders', min hu espert, f'kull qasam, fl-industriji kollha, irridu nagħtu pariri tajbin lill-Gvern mhux ħafna fixfixe, imma pariri konkreti, biex il-Gvern nikkonvinċuh li jimxi fid-direzzjoni fejn mill-iktar fis possibli, biex meta noħorġu min din il-pandemija, l-ekonomija ma ddumx biex terġa' tqum fuq saqajha." Is-Sur Chetucti qal li l-MDA diġà qiegħda taħdem fuq numru ta' proposti ġodda dwar is-suq tal-proprjetà biex jinżamm ir-ritmu f'din l-inustrija kruċjali għall-ekonomija Maltija. Għal din l-aħbar irreaġixxa wkoll il-Partit Nazzjonalista: Il-PN jilqa' r-riżultati tajbin fil-bejgħ tal-propjetà f'Lulju